次德符韻六詩 書懷二首 其二
作者：鄒浩
朝代：宋

paragraphs: 木杪秋風鳴颯颯，環步空亭日千匝。
忽迂征轡入衡門，共看霜輪上雲葉。
紫煙收盡擬階升，白露漙空欣手接。
何須清酌浣枯腸，自覺爽氣滋雙頰。
可憐末路競牛毛，不悟勞生寄蚊睫。
向非覇處務功成，争得盟時遭智劫。
西山君故有風期，我亦從今理歸楫。